- ⴰⵡⴰⵍⴻⵏ ⵉⵡⴻⵥⵏⴻⵏ
- <
- 26
- >

26
1 ⴰⵎ ⵡⴻⴷⴼⴻⵍ ⴷⴻⴳ ⵓⵏⴻⴱⴷⵓ
ⵓ ⴰⵎ ⵡⴻⵏⵥⴰⵔ ⴷⵉ ⵜⵎⴻⵢⵔⴰ,
ⴰⵎⵎⵓ ⵡⴰⵔ ⴷⴷ-ⵉⵜⵜⵉⵙ ⵛⵛⴰⵏ ⴰⴽ-ⴷ ⵓⴱⵓⵀⴰⵍⵉ.
2 ⴰⵎ ⵥⵥⴰⵡⴻⵛ ⵉⵜⵜⴼⴰⵔⴼⴰⵔⴻⵏ,
ⴰⵎ ⵜⴼⴰⵍⴵⴻⵙⵜ ⵉⵟⵟⴰⵡⴻⵏ ⵙⵙⴰ ⴷ ⵙⵙⴰ,
ⴰⵎⵎⵓ ⵉ ⵜⴻⴳⴳⴰ ⵉⵛⵜ ⵏ ⵏⵏⴻⵄⵍⴻⵜ ⴱⵍⴰ ⵙⵙⵉⴱⴱⴻⵜ,
ⵏⴻⵜⵜⴰⵜ ⵡⴰⵔ ⵜⵍⴻⵇⵇⴻⴼ. ◼26:2 ⵥⵥⴰⵡⴻⵛ-ⵏⵉⵖ ‘ⴰⴼⵔⵓⵅ’.
3 ⴰⵔⴻⴽⴽⵓⴹ ⵉ ⵓⵢⵉⵙ, ⵙⵍⵉⵎⴻⵜ ⵉ ⵡⴻⵖⵢⵓⵍ,
ⵓ ⴰⵄⵎⵓⴷ ⵉ ⵡⴻⵄⵔⵓⵔ ⵏ ⵉⴱⵓⵀⴰⵍⵉⵢⵢⴻⵏ. ◘26:3 ⵉⵥⵀⴷ. 32:9, 10; ⴰⵡⵍⵏ. 10:13
4 ⵡⴰⵔ ⴷⴷ-ⵜⵜⴰⵔⵔⵉ ⵅ ⵓⴱⵓⵀⴰⵍⵉ
ⴰⵏⴻⵛⵜ ⵜⵓⴱⴱⵓⵀⴻⵍⵢⴰ ⵏⵏⴻⵙ,
ⵎⴰⵃⴻⵏⴷ ⵓⵍⴰ ⴷ ⵛⴻⴽ
ⵡⴰⵔ ⴷⴰⵢⴻⵙ ⵜⴰⵔⴻⴽⴽⵡⴻⵙⴻⴷ.
5 ⴰⵔⵔ-ⴷⴷ ⵅ ⵓⴱⵓⵀⴰⵍⵉ
ⵄⵍⴰⵃⵙⴰⴱ ⵜⵓⴱⴱⵓⵀⴻⵍⵢⴰ ⵏⵏⴻⵙ,
ⵎⴰⵃⴻⵏⴷ ⵡⴰⵔ ⵉⵜⵜⵖⵉⵍ ⵏⴻⵜⵜⴰ ⴷ ⴰⵎⵉⵖⵉⵙ
ⴷⵉ ⵜⵉⵟⵟⴰⵡⵉⵏ ⵏⵏⴻⵙ.
6 ⴰⵎ ⵡⴻⵏⵏⵉ ⵉⵜⵜⵇⴻⵙⵙⴻⵏ ⵉⴹⴰⵔⴻⵏ ⵏ ⵢⵉⵅⴻⴼ ⵏⵏⴻⵙ
ⵓ ⴰⵎ ⵡⴻⵏⵏⵉ ⵉⵙⴻⵙⵙⴻⵏ ⵍⵄⵓⵏⴼ,
ⴰⵎⵎⵓ ⵉ ⵢⴻⴵⴰ ⵡⴻⵏⵏⵉ ⵉⵙⵙⴻⴽⴽⴰⵏ ⵜⵉⴱⵔⴰⵜⵉⵏ
ⵙ ⵓⴼⵓⵙ ⵏ ⵉⵊⵊ ⵏ ⵓⴱⵓⵀⴰⵍⵉ.
7 ⵜⵉⵎⴻⵙⵙⴰⴹⵉⵏ ⵏ ⵓⵏⴻⵄⴹⴰⴱ ⴰⵔⴻⵀⴼⴻⵏⵜ,
ⴰⵎⵎⵓ ⵉ ⵢⴻⴵⴰ ⵓⵍⴰ ⴷ ⴰⵡⴰⵍ ⵉⵡⴻⵣⵏⴻⵏ
ⴷⴻⴳ ⵓⵇⴻⵎⵎⵓⵎ ⵏ ⵉⴱⵓⵀⴰⵍⵉⵢⵢⴻⵏ.
8 ⴰⵎ ⵡⴻⵏⵏⵉ ⵉⵜⵜⵛⴻⴷⴷⴰⵏ
ⴰⵥⵔⵓ ⵉⵖⵍⴰⵏ ⴷⴻⴳ ⵉⴵⵉⵢ,
ⴰⵎⵎⵓ ⵉ ⵉⴵⴰ ⵡⴻⵏⵏⵉ ⵉⵜⵜⴻⴳⴳⴻⵏ ⵛⵛⴰⵏ ⵉ ⵓⴱⵓⵀⴰⵍⵉ.
9 ⴰⵎ ⵉⵛⵜ ⵏ ⵜⵉⵡⴻⵏⵜ ⵏ ⵜⵣⴻⴳⴳⵯⴰⵔⵜ
ⴷⴷ-ⵉⴳⴳⴻⵄⵄⴷⴻⵏ ⴷⴻⴳ ⵓⴼⵓⵙ ⵏ ⵓⵙⴽⴰⵔⵊⵉ,
ⴰⵎⵎⵓ ⵉ ⵉⴵⴰ ⵍⵎⴰⵜⴰⵍ
ⴷⴻⴳ ⵓⵇⴻⵎⵎⵓⵎ ⵏ ⵉⴱⵓⵀⴰⵍⵉⵢⵢⴻⵏ.
10 ⴰⵟⵟⴰⵙ ⵉⵣⴻⵎⵎⴰⵔ ⴰⴷ ⴷⴷ-ⵉⵙⵙⵓⴼⴼⴻⵖ
ⵎⴰⵔⵔⴰ ⵣⴻⴳ ⵢⵉⵅⴻⴼ ⵏⵏⴻⵙ,
ⵎⴰⵛⴰ ⵍⵎⵓⵏⴻⵜ ⵏ ⵓⴱⵓⵀⴰⵍⵉ
ⴷ ⵡⴻⵏⵏⵉ ⵜ ⵖⴰ ⵉⵛⵔⴰⵏ, ⴰⴷ ⵅⵙⴰⵔⴻⵏ.
11 ⴰⵎ ⵉⵊⵊ ⵏ ⵡⴻⵇⵣⵉⵏ ⵉⵄⴻⵇⴱⴻⵏ ⵖⴰⵔ ⵎⵉⵏ ⵉⵄⵓⵇⵇ,
ⴰⵎⵎⵓ ⵉ ⵉⵜⵜⵄⴰⵡⴰⴷ ⵉⵊⵊ ⵏ ⵓⴱⵓⵀⴰⵍⵉ
ⵜⵓⴱⴱⵓⵀⴻⵍⵢⴰ ⵏⵏⴻⵙ. ◘26:11 2 ⴱⵟ. 2:22
12 ⵎⴰ ⵜⴻⵥⵔⵉⴹ ⵄⴻⵎⵎⴰⵔⵚ ⵉⵊⵊ ⵏ ⵡⴻⵔⵢⴰⵣ
ⵉ ⵉⵜⵜⴻⴳⴳⴻⵏ ⵉⵅⴻⴼ ⵏⵏⴻⵙ ⴷ ⴰⵎⵉⵖⵉⵙ?
ⴰⵇⴰ ⴷⵉⵏ ⵍⴰⵢⴰⵙ ⴰⵟⵟⴰⵙ ⵉ ⵢⵉⵊⵊ ⵏ ⵓⴱⵓⵀⴰⵍⵉ
ⵓⵍⴰ ⵅⴰⵙ. ◘26:12 ⴰⵡⵍⵏ. 29:20
13 ⴰⵎⴻⵄⴳⵓⵣ ⵉⵇⵇⴰⵔ:
“ⴰⵇⴰ ⴷⵉⵏ ⵉⵊⵊ ⵏ ⵡⴰⵢⵔⴰⴷ ⵉⵣⴻⵀⵀⴰⵔⴻⵏ
ⴷⴻⴳ ⵡⴻⴱⵔⵉⴷ,
ⵉⵊⵊ ⵏ ⵡⴻⵢⵔⴰⴷ ⵢⵓⵢⵓⵔ ⴷⴻⴳ ⵡⴰⵣⵣⴰⵢⴻⵏ!” ◘26:13 ⴰⵡⵍⵏ. 22:13
14 ⴰⵎ ⵜⴻⵡⵡⴰⵔⵜ ⵜᵉⵜⵜⵓⵏⵏⵓⴹ ⵉ ⵜⴻⵖⵎⴰⵔⵜ ⵏⵏⴻⵙ,
ⴰⵎⵎⵓ ⵉ ⵉⵜⵜⵓⵏⵓⴹ ⵓⵍⴰ ⴷ ⴰⵎⴻⵄⴳⵓⵣ
ⴷⵉ ⵇⴰⵎⴰ ⵏⵏⴻⵙ.
15 ⴰⵎⴻⵄⴳⵓⵣ ⵉⵙⵙⵏⵓⴼⴼⴰⵔ ⴰⴼⵓⵙ ⵏⵏⴻⵙ ⴷⵉ ⵟⵟⴻⴱⵚⵉ,
ⴰⵇⴰ ⵏⴻⵜⵜⴰ ⵢⴰⵔⵅⵓ ⵎⴰⵃⴻⵏⴷ ⴰⴷ ⵜ ⵉⵙⵙⵉⵡⴻⴹ
ⵖⴰⵔ ⵓⵇⴻⵎⵎⵓⵎ ⵏⵏⴻⵙ. ◼26:15 ⴰⵃⵙⵉⵏ-ⵏⵉⵖ ‘ⴰⴱⴻⵃⵔⵓⵔ’. ◘26:15 ⴰⵡⵍⵏ. 19:24
16 ⴰⵎⴻⵄⴳⵓⵣ ⵉⵜⵜⵡⴰⵍⴰ ⵉⵅⴻⴼ ⵏⵏⴻⵙ ⴷ ⴰⵎⵉⵖⵉⵙ,
ⵣⵉ ⵙⴻⴱⵄⴰ ⵉⵔⵢⴰⵣⴻⵏ ⵏⵏⵉ ⵉⵣⴻⵎⵎⴰⵔⴻⵏ
ⴰⴷ ⴷⴷ-ⴰⵔⵔⴻⵏ ⵙ ⵍⴻⴼⵀⴰⵎⴻⵜ.
17 ⴰⵎ ⵡⴻⵏⵏⵉ ⵉⵜⵜⵛⴻⴱⴱⴰⵔⴻⵏ
ⴷⴻⴳ ⵉⵎⴻⵣⵣⵓⵖⴻⵏ ⵏ ⵡⴻⵇⵣⵉⵏ,
ⴰⵎⵎⵓ ⵉ ⵢⴻⴵⴰ ⵡⴻⵏⵏⵉ ⵉⵜⵜⴰⴷⴼⴻⵏ
ⴷⴻⴳ ⵓⵎⵛⵓⴱⴱⴻⵛ ⵏⵏⵉ ⵡⴰⵔ ⵉⴵⵉ ⵏⵏⴻⵙ.
18 ⴰⵎ ⵉⵊⵊ ⵏ ⵓⵎⴻⵊⵏⵓⵏ
ⵏⵏⵉ ⵉⵛⵛⴰⵜⴻⵏ ⵉⵚⴻⴼⴹⴰⵡⴻⵏ
ⴷ ⴼⵍⵉⵜⵛⴰⵜ ⴷ ⵙⵙⴻⵎ ⵉⵏⴻⵇⵇⴻⵏ,
19 ⴰⵎⵎⵓ ⵉ ⵉⴵⴰ ⵡⴻⵔⵢⴰⵣ ⵏⵏⵉ ⵉⵛⴻⵎⵜⴻⵏ ⵊⵊⴰⵔ ⵏⵏⴻⵙ,
ⵓⵛⴰ ⵉⵇⵇⴰⵔ: “ⴰⵇⴰ ⵜⵜⵇⴻⵙⵙⴰⵔⴻⵖ ⵡⴰⵀⴰ, ⵏⵉⵖ ⵍⵍⴰ!”
20 ⵎⴰⵍⴰ ⵡⴰⵔ ⵉⴵⵉ ⵓⴽⴻⵛⵛⵓⴹ, ⴰⴷ ⵜⴻⵅⵙⵉ ⵜⵎⴻⵙⵙⵉ,
ⵓ ⵎⴰⵍⴰ ⵡⴰⵔ ⴷⵉⵏ ⵉⴵⵉ ⵓⵅⴱⴰⵔⵊⵉ,
ⵢⴰⵔⴻⵙⵙⴰ ⵓⵎⵛⵓⴱⴱⴻⵛ. ◘26:20 ⴰⵡⵍⵏ. 22:10
21 ⴰⵎ ⵉⴵⴰ ⵍⴻⴼⵃⴻⵎ ⵉ ⵍⴻⴼⵃⴻⵎ ⵉⵜⵜⴻⵃⴷⵓⴷⵓⵇⴻⵏ
ⴷ ⵓⴽⴻⵛⵛⵓⴹ ⵉ ⵜⵎⴻⵙⵙⵉ,
ⴰⵎⵎⵓ ⵉ ⵢⴻⴵⴰ ⵉⵊⵊ ⵏ ⵡⴻⵔⵢⴰⵣ ⵉⵜⵜⴻⵎⵛⵓⴱⴱⵓⵛⴻⵏ,
ⵎⴰⵃⴻⵏⴷ ⴰⴷ ⴷⴷ-ⵉⵙⵏⴻⴽⴽⴰⵔ ⴰⵎⴻⵏⵖⵉ. ◘26:21 ⴰⵡⵍⵏ. 15:18; 29:22
22 ⴰⵡⴰⵍⴻⵏ ⵏ ⵓⵅⴱⴰⵔⵊⵉⵢ ⴰⵎ ⵃⴰⵍⴰⵡⵉⵜ,
ⵜⵉⵏⵏⵉ ⵀⴻⴽⴽⵡⴰⵏⵜ
ⴷⴻⴳ ⵉⵅⵅⴰⵎⴻⵏ ⵏ ⴷⴰⵅⴻⵍ ⵏ ⵓⵄⴻⴷⴷⵉⵙ. ◘26:22 ⴰⵡⵍⵏ. 18:8
23 ⴰⵎ ⴽⵓⴼⴼⵓ ⵏ ⵏⵏⵓⵇⴰⵔⵜ ⵅ ⵓⵛⴻⴵⵉⵇ ⵏ ⵜⵍⴰⵅⵜ,
ⴰⵎⵎⵓ ⵉ ⴵⴰⵏ ⵉⵢⴻⵏⵛⵉⵛⴻⵏ ⵉⵎⵉⵣⵉⴹⴻⵏ
ⵏ ⵢⵉⵊⵊⴻⵏ ⵙ ⵡⵓⵍ ⴷ ⴰⵄⴻⴼⴼⴰⵏ.
24 ⵡⴻⵏⵏⵉ ⴷⵉ ⵉⴵⴰ ⵡⴻⵛⵔⴰⵀ,
ⵉⵙⵙⵏⵓⴼⴼⴰⵔⴰ ⵉ-ⵜ ⵙ ⵢⵉⵍⴻⵙ ⵏⵏⴻⵙ
ⵎⴰⵛⴰ ⴷⴻⴳ ⵡⵓⵍ ⵏⵏⴻⵙ ⵉⵜⵜⵅⴰⵔⵔⴻⵚ ⴷⵉ ⵍⵖⴻⵛⵛ.
25 ⵎⴰⵍⴰ ⵏⴻⵜⵜⴰ ⵉⵜⵜⵃⴻⵛⵛⴻⵎ ⵙ ⵜⵎⵉⵊⵊⴰ ⵏⵏⴻⵙ,
ⵡⴰⵔ ⵜ ⵜⵜⵉⵇⵇⵉ ⵛⴰ,
ⵎⴰⵖⴰⵔ ⵙⴻⴱⵄⴰ ⵏ ⵏⵏⵄⴰⵡⴰⵜ
ⴰⵇⴰ ⴷⵉⵏ ⴷⴻⴳ ⵡⵓⵍ ⵏⵏⴻⵙ.
26 ⵓⵍⴰ ⵎⴰⵍⴰ ⵉⵍⴻⵃⵃⴻⴼ ⵡⴻⵛⵔⴰⵀ ⵏⵏⴻⵙ
ⴷⴻⴳ ⵡⴻⵛⵎⴰⵜ,
ⵜⵓⵄⴻⴼⴼⵏⴰ ⵏⵏⴻⵙ ⴰⴷ ⵜᵉⵜⵜⵡⴰⵄⴰⵔⵔⴰ
ⴷⴻⴳ ⵡⴻⴳⵔⴰⵡ ⵏ ⵍⴳⴻⵏⵙ.
27 ⵡⴻⵏⵏⵉ ⵉⵖⵣⵉⵏ ⵉⵊⵊ ⵏ ⵡⴻⵃⴼⵓⵔ ⵏ ⵜⵓⵔⵚⵓⴹⵉ,
ⴰⴷ ⴷⴰⵢⴻⵙ ⵉⵡⴹⴰ ⵙⵉⵎⴰⵏⵜ ⵏⵏⴻⵙ
ⵓ ⵜⴰⵚⴹⴰⵔⵜ ⴰⴷ ⴷⴷ-ⵜⴻⴷⵡⴻⵍ
ⵖⴰⵔ ⵡⴻⵏⵏⵉ ⵜⵜ ⵉⵙⵙⴻⵇⵏⵓⵏⵏⵓⵢⴻⵏ. ◘26:27 ⵉⵥⵀⴷ. 7:16; 9:16; 10:2; 57:7; ⴰⵎⴱ. 10:8
28 ⵉⵍⴻⵙ ⵉⵙⵙⵅⴰⵔⵔⵉⵇⴻⵏ
ⵉⵛⴰⵔⵔⴻⵀ ⵡⴻⵏⵏⵉ ⵉⵜⵜⴰⵔⴻⴷⴷⴵⴻⵏ,
ⵉⵊⵊ ⵏ ⵓⵇⴻⵎⵎⵓⵎ ⴰⵍⴻⵇⵇⴰⵖ ⵙ ⵜⴻⵃⵔⴰⵢⵎⴻⵛⵜ
ⵉⵜⵜⴰⵡⵉ-ⴷⴷ ⵍⵅⴰⵔⴱⴻⵜ.

- ⴰⵡⴰⵍⴻⵏ ⵉⵡⴻⵥⵏⴻⵏ
- <
- 26
- >

◼26:2 26:2 ⵥⵥⴰⵡⴻⵛ-ⵏⵉⵖ ‘ⴰⴼⵔⵓⵅ’.

◘26:3 26:3 ⵉⵥⵀⴷ. 32:9, 10; ⴰⵡⵍⵏ. 10:13

◘26:11 26:11 2 ⴱⵟ. 2:22

◘26:12 26:12 ⴰⵡⵍⵏ. 29:20

◘26:13 26:13 ⴰⵡⵍⵏ. 22:13

◼26:15 26:15 ⴰⵃⵙⵉⵏ-ⵏⵉⵖ ‘ⴰⴱⴻⵃⵔⵓⵔ’.

◘26:15 26:15 ⴰⵡⵍⵏ. 19:24

◘26:20 26:20 ⴰⵡⵍⵏ. 22:10

◘26:21 26:21 ⴰⵡⵍⵏ. 15:18; 29:22

◘26:22 26:22 ⴰⵡⵍⵏ. 18:8

◘26:27 26:27 ⵉⵥⵀⴷ. 7:16; 9:16; 10:2; 57:7; ⴰⵎⴱ. 10:8

© 2020 www.tarifit.info