- ⵉⵥⴻⵀⵀⵉⴷⴻⵏ
- <
- 79
- >

79
1 ⴰⵣⴻⵀⵀⴻⴷ ⵏ ⴰⵙⴰⴼ.
ⴰ ⴰⵔⴻⴱⴱⵉ, ⵍⴻⴳⵏⵓⵙ ⵓⴷⴼⴻⵏ
ⵖⴰⵔ ⵍⵡⴰⵔⵜ ⵏⵏⴻⵛ.
ⵏⵉⵜⵏⵉ ⵙⵙⵅⴻⵎⵊⴻⵏ
ⵣⵣⴰⵡⴻⵛⵜ ⵏⵏⴻⵛ ⵜⴰⵎⴻⵇⵇⵔⴰⵏⵜ ⵉⵇⴻⴷⴷⵙⴻⵏ,
ⴰⵔⵔⵉⵏ ⵓⵔⵛⴰⵍⵉⵎ ⴷ ⵍⵅⵉⵔⴱⴰⵜ.
2 ⵍⵅⴻⵛⴱⴰⵜ ⵏ ⵉⵎⵙⴻⵅⵅⴰⵔⴻⵏ ⵏⵏⴻⵛ
ⵡⵛⵉⵏ ⵜⴻⵏⵜ ⴷ ⵎⴰⵛⵛⴰ ⵉ ⵉⵊⴹⴰⴹ ⵏ ⵓⵊⴻⵏⵏⴰ,
ⴰⵢⵙⵓⵎ ⵏ ⵉⵎⵜⵉⵇⵇⴰⵏ ⵏⵏⴻⵛ
ⵉ ⵍⴻⵡⵃⵓⵛ ⵏ ⵜⴻⵎⵎⵓⵔⵜ.
3 ⵉⴷⴰⵎⵎⴻⵏ ⵏⵙⴻⵏ ⵣⴻⴵⵄⴻⵏ ⵜⴻⵏ
ⴰⵎ ⵡⴰⵎⴰⵏ
ⵖⴰⵔ ⵎⴰⵔⵔⴰ ⵉⵖⴻⵣⴷⵉⵙⴻⵏ ⵏ ⵓⵔⵛⴰⵍⵉⵎ,
ⵓⵍⴰ ⴷ ⵉⵊⵊ ⵡⴰⵔ ⵜⴻⵏ ⵉⵏⴹⵉⵍ.
4 ⵏⴻⴷⵡⴻⵍ ⴷ ⵍⴻⴼⴷⵉⵃⴻⵜ ⵉ ⵊⵊⵉⵔⴰⵏ ⵏⵏⴻⵖ,
ⴷ ⵓⵙⵜⴻⵀⵣⵉ ⴷ ⵓⵙⴻⵃⵇⴰⵔ
ⵉ ⵎⴰⵔⵔⴰ ⵉⵏⵏⵉ ⴷ ⴰⵏⴻⵖ ⴷⴷ-ⵉⵏⵏⴹⴻⵏ. ◘79:4 ⵉⵥⵀⴷ. 44:14; 80:7
5 ⴰⵔ ⵎⴻⵍⵎⵉ, ⴰ ⵙⵉⴷⵉ?
ⵎⴰ ⵅⴻⵏⵏⵉ ⴰⴷ ⵜⴻⵇⵇⵉⵎⴻⴷ
ⵜⵙⴻⵄⵄⴰⵔⴻⴷ ⵉ ⵍⴻⴱⴷⴰ?
ⵎⴰ ⴰⴷ ⵜⴰⵔⴻⵖ ⵜⵓⵙⵎⵉ ⵏⵏⴻⵛ ⵉⵇⴻⴷⴷⵙⴻⵏ
ⴰⵎ ⵜⵎⴻⵙⵙⵉ ⵉ ⵍⴻⴱⴷⴰ? ◘79:5 ⵉⵥⵀⴷ. 89:47
6 ⴼⴰⵔⵔⴻⵖ ⴰⵙⵄⴰⵔ ⵏⵏⴻⵛ
ⵅ ⵍⴻⴳⵏⵓⵙ ⵉ ⵡⴰⵔ ⵛⴻⴽ ⵉⵙⵙⵉⵏⴻⵏ,
ⵅ ⵜⵉⴳⴻⵍⴷⵉⵡⵉⵏ ⵏⵏⵉ ⵡⴰⵔ ⵉⵜⵜⵍⵉⵖⵉⵏ
ⵅ ⵢⵉⵙⴻⵎ ⵏⵏⴻⵛ. ◘79:6 ⵉⵔⵎ. 10:25
7 ⵎⴰⵖⴰⵔ ⵏⵉⵜⵏⵉ ⵛⵛⵉⵏ ⵢⴰⵄⵇⵓⴱ,
ⴰⵔⴻⴷⴷⴵⴻⵏ ⵜⴰⵣⴻⴷⴷⵉⵖⵜ ⵏⵏⴻⵙ.
8 ⵡⴰⵔ ⵅⴰⵏⴻⵖ ⵄⴻⵇⵇⴻⵍ
ⵄⵍⴰⵃⵙⴰⴱ ⵍⵎⵓⵄⵚⵉⵢⵢⴻⵜ ⵏⵏⴻⵖ ⵏ ⵣⵉⵛ.
ⵇⴻⴵⴻⵇ, ⴻⵊⵊ ⴰⵔⵔⴻⵃⵎⴻⵜ ⵏⵏⴻⵛ
ⴰⴷ ⴽⵉⴷⵏⴻⵖ ⵜⴻⵎⵙⴰⴳⴰⵔ,
ⵎⴰⵖⴰⵔ ⵏⴻⴹⵄⴻⴼ ⴰⵟⵟⴰⵙ. ◘79:8 ⵉⵛⴰ. 64:8
9 ⴻⵡⵛ ⴰⵏⴻⵖ ⴰⴼⵓⵙ ⵏⵏⴻⵛ, ⴰ ⴰⵔⴻⴱⴱⵉ,
ⴷⵉ ⵟⵟⵡⴻⵄ ⵏ ⵓⵄⵓⴵⵉ ⵏ ⵢⵉⵙⴻⵎ ⵏⵏⴻⵛ,
ⴼⴻⴽⴽ ⴰⵏⴻⵖ ⵓ ⵙⴻⵚⵍⴻⵃ ⵅ ⴷⴷⵏⵓⴱ ⵏⵏⴻⵖ
ⴷⵉ ⵟⵟⵡⴻⵄ ⵏ ⵢⵉⵙⴻⵎ ⵏⵏⴻⵛ.
10 ⵎⴰⵢⴻⵎⵎⵉ ⵖⴰ ⵉⵏⵉⵏ ⵍⴻⴳⵏⵓⵙ:
“ⵎⴰⵏⵉ ⵉⴵⴰ ⴰⵔⴻⴱⴱⵉ ⵏⵙⴻⵏ?”
ⴻⵊⵊ ⴰⵏⵜⴰⵇⴻⵎ ⵏ ⵉⴷⴰⵎⵎⴻⵏ
ⵉⵜⵜⵡⴰⵙⵙⵉⵣⵍⴻⵏ ⵏ ⵍⴳⴻⵏⵙ ⵏⵏⴻⵛ
ⴰⴷ ⵉⴷⵡⴻⵍ ⵉⵜⵜⵡⴰⵙⵙⴻⵏ
ⵊⴰⵔ ⵍⴻⴳⵏⵓⵙ ⵊⴰⵔ ⵜⵉⵟⵟⴰⵡⵉⵏ ⵏⵏⴻⵖ.
11 ⴻⵊⵊ ⴰⵣⴻⵀⵀⴰⵔ ⵏ ⵓⵎⴻⵃⴱⵓⵙ ⴰⴷ ⴷⴷ-ⵢⴰⵙ
ⵣⵣⴰⵜ ⵉ ⵡⵓⴷⴻⵎ ⵏⵏⴻⵛ,
ⵃⴹⴰ ⵉⵃⴻⵏⵊⵉⵔⴻⵏ ⵏ ⵍⵎⴻⵡⵜ
ⵄⵍⴰⵃⵙⴰⴱ ⵍⴻⵎⵖⴰⵔⴻⵜ ⵏ ⵓⵖⵉⵍ ⵏⵏⴻⵛ.
12 ⴰⵔⵔ ⴰⵙⴻⵏ ⵉ ⵊⵊⵉⵔⴰⵏ ⵏⵏⴻⵖ ⴰⴱⴻⵀⴷⴻⵍ ⵏⵙⴻⵏ
ⵙⴻⴱⵄⴰ ⵏ ⵜⵙⴻⵇⵇⴰⵔ ⵖⴰⵔ ⵡⴻⵃⵙⵉⵏ ⵏⵙⴻⵏ,
ⴰⴱⴻⵀⴷⴻⵍ ⵏⵙⴻⵏ ⵉ ⵣⵉ ⵛⴻⴽ ⴼⴻⴹⵃⴻⵏ,
ⴰ ⵙⵉⴷⵉ ⵉⵏⵓ.
13 ⵏⴻⵛⵛⵉⵏ ⴷ ⵍⴳⴻⵏⵙ ⵏⵏⴻⵛ
ⴷ ⵡⵓⴵⵉ ⵏ ⴷⴷⵎⴰⵏⵉ ⵏ ⵜⴰⵔⴻⵡⵙⴰ ⵏⵏⴻⵛ.
ⵏⴻⵜⵜⵇⴰⴷⴰ ⵛⴻⴽ ⵉ ⵍⴻⴱⴷⴰ,
ⵣⵉ ⵊⵊⵉⵍ ⴰⵍ ⵊⵊⵉⵍ.
ⵏⴻⵛⵛⵉⵏ ⴰⴷ ⵏⴱⴰⵔⵔⴻⵃ ⵛⵛⴰⵏ ⵏⵏⴻⵛ.

- ⵉⵥⴻⵀⵀⵉⴷⴻⵏ
- <
- 79
- >

◘79:4 79:4 ⵉⵥⵀⴷ. 44:14; 80:7

◘79:5 79:5 ⵉⵥⵀⴷ. 89:47

◘79:6 79:6 ⵉⵔⵎ. 10:25

◘79:8 79:8 ⵉⵛⴰ. 64:8

© 2020 www.tarifit.info