- ⵓⴼⴼⵓⵖ
- <
- 15
- >

15
ⵉⵣⵍⵉ ⵏ ⵓⵖⴻⵍⵍⴻⴱ ⵏ ⵎⵓⵙⴰ
1 ⵍⴻⵅⴷⴻⵏⵏⵉ ⵉⵣⴻⵀⵀⴻⴷ ⵎⵓⵙⴰ ⵊⵎⵉⵄ ⴰⴽ-ⴷ ⴰⵢⵜ ⵏ ⵉⵙⵔⴰⵉⵍ ⵣⵀⵉⴷ-ⴰ ⵉ ⵙⵉⴷⵉ, ⵏⵏⴰⵏ:
“ⴰⴷ ⵣⴻⵀⵀⴷⴻⵖ ⵉ ⵙⵉⴷⵉ,
ⵎⵉⵏⵣⵉ ⵏⴻⵜⵜⴰ ⵢⵓⵄⵍⴰ ⴷⵉ ⵍⵓⵄⵍⴰ!
ⴰⵢⵉⵙ ⴷ ⵡⴻⵏⵏⵉ ⵅⴰⵙ ⵢⴻⵏⵢⵉⵏ
ⵉⵏⴹⴰⵔ ⵉ-ⵜⴻⵏ ⴷⵉ ⵍⴻⴱⵃⴰⵔ. ◘15:1 ⵉⵥⵀⴷ. 106:12; ⴰⵙⴰ. 15:3
2 ⵙⵉⴷⵉ ⴷ ⵊⵊⴻⵀⴷ ⵉⵏⵓ ⴷ ⴰⵣⴻⵀⵀⴻⴷ ⵉⵏⵓ.
ⵏⴻⵜⵜⴰ ⵉⴷⵡⴻⵍ ⴷ ⴰⵙⴻⵏⵊⴻⵎ ⵉⵏⵓ.
ⵡⴰ ⴷ ⴰⵔⴻⴱⴱⵉ ⵉⵏⵓ,
ⵏⴻⵛⵛ ⴰⴷ ⵜ ⵙⵙⴻⵎⵖⴰⵔⴻⵖ.
ⵏⴻⵜⵜⴰ ⴷ ⴰⵔⴻⴱⴱⵉ ⵏ ⴱⴰⴱⴰ,
ⵏⴻⵛⵛ ⴰⴷ ⵜ ⵙⵙⵄⵓⴵⴻⵖ! ◘15:2 ⵉⵥⵀⴷ. 18:2; ⵉⵥⵀⴷ. 118:14; ⵉⵛⴰ. 12:2
3 ⵙⵉⴷⵉ ⴷ ⴰⵔⵢⴰⵣ ⵏ ⵓⵎⴻⵏⵖⵉ,
ⵙⵉⴷⵉ ⴷ ⵉⵙⴻⵎ ⵏⵏⴻⵙ!
4 ⵉⴽⴰⵔⵔⵓⵜⴻⵏ ⵏ ⴼⵉⵔⵄⵓⵏ ⴷ ⵍⵄⴻⵙⴽⴰⵔ ⵏⵏⴻⵙ
ⵉⵏⴹⴰⵔ ⵉ-ⵜⴻⵏ ⴷⵉ ⵍⴻⴱⵃⴰⵔ
ⵓ ⴰⵛⴻⵡⵡⴰⵔ ⵏ ⵉⵏⴻⵖⵔⴰⴼⴻⵏ ⵏⵏⴻⵙ ⵏ ⵍⵄⴻⵙⴽⴰⵔ
ⵖⴰⵔⵇⴻⵏ ⴷⵉ ⵍⴻⴱⵃⴰⵔ ⵏ ⵜⴻⵍⴳⴰ.
5 ⴰⵎⴰⵏ ⵉⵀⴻⵡⵍⴻⵏ ⴷⵍⵉⵏ ⵉ-ⵜⴻⵏ.
ⴰⵎⴻⵛⵏⴰⵡ ⴰⵥⵔⵓ, ⵀⵡⴰⵏ ⵖⴰⵔ ⵍⴰⴵⴰⵖ. ◘15:5 ⵏⴰⵃ. 9:11
6 ⴰ ⵙⵉⴷⵉ, ⴰⴼⵓⵙ ⴰⴼⵓⵙⵉ ⵏⵏⴻⵛ
ⵉⵜⵜⵡⴰⵄⴻⵣⵣ ⵙ ⵊⵊⴻⵀⴷ,
ⴰⴼⵓⵙ ⴰⴼⵓⵙⵉ ⵏⵏⴻⵛ,
ⴰ ⵙⵉⴷⵉ, ⴰⵇⴰ ⵉⵍⴱⴻⵣ ⵍⴻⵄⴷⵓ. ◘15:6 ⵉⵥⵀⴷ. 118:15, 16
7 ⵙ ⵍⴻⵎⵖⴰⵔⴻⵜ ⵏ ⵓⵄⵓⴵⵉ ⵏⵏⴻⵛ ⵜᵉⵜⴻⵃⵃⵉⴷ
ⵉⵏⵏⵉ ⴽⵉⴽ ⵉⵜⵜⴻⵎⵄⴰⵍⴰⵏ.
ⵎⴰⵍⴰ ⵜⴻⵙⵙⴻⴽⴽⴻⴷ ⵍⵃⴰⴷⵓⵇ ⵏ ⵡⴻⵖⴹⴰⴱ ⵏⵏⴻⵛ,
ⴰⴷ ⵜⴻⵏ ⵢⴻⵛⵛ ⵡⴰⵏⵉⵜⴰ ⴰⵎⴻⵛⵏⴰⵡ ⵉⵖⴻⴵ.
8 ⵙ ⵓⵙⵓⴹⵉ ⵏ ⵡⴻⵏⵣⴰⵔⴻⵏ ⵏⵏⴻⵛ
ⵄⵓⵔⵔⵛⴻⵏ ⵡⴰⵎⴰⵏ,
ⵜⵜⵡⴰⵙⵙⴱⴻⴷⴷⴻⵏ ⵜⵙⴻⴵⵢⴰ ⴰⵎ ⵡⴻⵖⴱⴰⵔ,
ⴰⵎⴰⵏ ⵉⵀⴻⵡⵍⴻⵏ ⵊⴻⵎⴷⴻⵏ
ⴷⵉ ⵍⵡⴻⵙⵟ ⵏ ⵍⴻⴱⵃⴰⵔ. ◘15:8 ⵉⵛⴰ. 63:12, 13; ⵃⴰⴱ. 3:10
9 ⵉⵏⵏⴰ ⵍⴻⵄⴷⵓ: ‘ⴰⴷ ⵜⴻⵏ ⴰⵔⴻⴷⴼⴻⵖ,
ⴰⴷ ⵜⴻⵏ ⵄⴷⵓⵖ,
ⴰⴷ ⴱⴹⵉⵖ ⵍⵎⵓⵔ,
ⵍⴻⵄⵎⴰⵔ ⵉⵏⵓ ⴰⴷ ⵣⵣⴰⵢⵙⴻⵏ ⵉⵊⵊⵉⵡⴻⵏ,
ⴰⴷ ⴷⴷ-ⵊⴻⴱⴷⴻⵖ ⵙⵙⵉⴼ ⵉⵏⵓ,
ⴰⴼⵓⵙ ⵉⵏⵓ ⴰⴷ ⵣⵣⴰⵢⵙⴻⵏ ⵉⴽⴽⴻⵙ ⵍⵡⴰⵔⵜ ⵏⵙⴻⵏ.’
10 ⵜⵙⵓⴹⴻⴷ ⵙ ⵏⵏⴻⴼⵙ ⵏⵏⴻⵛ
ⵓⵛⴰ ⵉⴷⴻⵍ ⵉ-ⵜⴻⵏ ⵍⴻⴱⵃⴰⵔ.
ⵏⵉⵜⵏⵉ ⵀⵡⴰⵏ-ⴷⴷ ⴰⵎ ⵍⴻⵅⴼⵉⴼ
ⴷⴻⴳ ⵡⴰⵎⴰⵏ ⵉⵎⵖⴰⵔⴻⵏ. ◘15:10 ⵉⵥⵀⴷ. 74:13; 106:11
11 ⴰ ⵙⵉⴷⵉ, ⵎⴰⵏ ⵡⴻⵏ ⵉ ⵉⴵⴰⵏ
ⴰⵎ ⵛⴻⴽ ⵊⴰⵔ ⵉⵔⴻⴱⴱⵉⵜⴻⵏ?
ⵡⵉ ⵉⴵⴰⵏ ⴰⵎ ⵛⴻⴽ,
ⴷ ⵡⴻⵏⵏⵉ ⵉⵜⵜⵡⴰⵙⵙⵄⵓⴵⴻⵏ ⴷⵉ ⵜⵇⴻⴷⴷⴰⵙⵜ,
ⴰⵎⵡⴻⵇⵇⴰⵔ ⴷⴻⴳ ⵉⵣⵍⴰⵏ ⵏ ⵓⵚⴻⴱⴱⴻⵃ,
ⵎⴰⵏ ⵡⴻⵏ ⵉⵜⵜⴻⴳⴳⴻⵏ ⵍⴻⵄⵊⴰⵢⴻⴱ ⴰⵎ ⵛⴻⴽ?
12 ⵜⴻⵙⵙⵡⵉⵥⵥⴹⴻⴷ ⴰⴼⵓⵙ ⴰⴼⵓⵙⵉ ⵏⵏⴻⵛ,
ⵜⵙⴰⵔⴹ ⵉ-ⵜⴻⵏ ⵜⴻⵎⵎⵓⵔⵜ.
13 ⵛⴻⴽ ⵜⴳⴻⵡⵡⴷⴻⴷ ⵍⴳⴻⵏⵙ-ⴰ
ⵙ ⵜⵎⴻⵅⵙⵉⵡⵜ ⵏⵏⴻⵛ ⵉⵛⵓⵡⵡⴰⵔⴻⵏ,
ⴰⵇⴰ ⵜⴻⴼⴷⵉⴷ ⵜ,
ⵙ ⵊⵊⴻⵀⴷ ⵏⵏⴻⵛ ⵜⵏⴻⴷⵀⴻⴷ ⵜⴻⵏ
ⵖⴰⵔ ⵜⵣⴻⴷⴷⵉⵖⵜ ⵉⵇⴻⴷⴷⵙⴻⵏ ⵏⵏⴻⵛ.
14 ⵍⴻⴳⵏⵓⵙ ⵙⵍⵉⵏ ⵅ ⵓⵢⴰ ⵓⵛⴰ ⴰⵔⵊⵉⵊⴻⵏ.
ⵜⴻⵟⵟⴻⴼ ⵜⴻⴳⴳⵯⵓⴷⵉ ⴷⴻⴳ ⵉⵎⴻⵣⴷⴰⵖ ⵏ ⴼⵉⵍⵉⵛⵉⵜ.
15 ⵍⴻⵅⴷⴻⵏⵏⵉ ⵉⵎⴻⵇⵇⵔⴰⵏⴻⵏ ⵏ ⵜⵇⴻⴱⴱⴰⵍ
ⵏ ⵉⴷⵓⵎ ⵜⵜⴱⴻⵀⵜⴻⵏ,
ⵉⵏⵏⵉ ⵖⴰⵔ ⵜⴻⴵⴰ ⵚⵚⵓⵍⵟⴰ ⴷⵉ ⵎⵓ’ⴰⴱ
ⵜⵜⴰⵔⵊⵉⵊⴻⵏ,
ⵓ ⵎⴰⵔⵔⴰ ⵉⵎⴻⵣⴷⴰⵖ ⵏ ⴽⴻⵏⵄⴰⵏ ⴰⵇⴰ ⴼⴻⵙⵢⴻⵏ! ◘15:15 ⴰⵄⵡⴷ. 2:4
16 ⵜⴻⵡⴹⴰ ⵅⴰⵙⴻⵏ ⵍⵄⵓⵔⵔⴻⵜ ⴷ ⵜⵉⴳⴳⵯⵓⴷⵉ.
ⵙ ⵍⴻⵎⵖⴰⵔⴻⵜ ⵏ ⵓⵖⵉⵍ ⵏⵏⴻⵛ
ⵙⴻⵖⴷⴻⵏ ⴰⵎ ⵡⴻⵥⵔⵓ,
ⴰⵍⴰⵎⵉ ⵉⵥⵡⴰ ⵍⴳⴻⵏⵙ ⵏⵏⴻⵛ, ⴰ ⵙⵉⴷⵉ,
ⴰⵍⴰⵎⵉ ⵉⵥⵡⴰ ⵍⴳⴻⵏⵙ-ⴰ
ⵉ ⵜⴽⴻⵙⴱⴻⴷ ⵉ ⵢⵉⵅⴻⴼ ⵏⵏⴻⵛ.◘15:16 ⴰⵄⵡⴷ. 2:25; 11:25; ⵢⴰⵛ. 2:9
17 ⵛⴻⴽ ⴰⴷ ⵜⴻⵏ ⵜⵏⴻⴷⵀⴻⴷ
ⵓⵛⴰ ⴰⴷ ⵜⴻⵏ ⵜⴻⵥⵥⵓⴷ
ⵅ ⵡⴻⴷⵔⴰⵔ ⵏ ⵍⵡⴰⵔⵜ ⵏⵏⴻⵛ,
ⴰⵎⵛⴰⵏ ⵉ ⵜⴻⴳⴳⵉⴷ ⴷ ⵜⴰⵣⴻⴷⴷⵉⵖⵜ ⵏⵏⴻⵛ,
ⴰ ⵙⵉⴷⵉ, ⵣⵣⴰⵡⴻⵛⵜ ⵉⵇⴻⴷⴷⵙⴻⵏ
ⵉ ⵉⴳⴳⵉⵏ ⵉⴼⴰⵙⵙⴻⵏ ⵏⵏⴻⵛ, ⴰ ⵙⵉⴷⵉ ⵉⵏⵓ.
18 ⵙⵉⴷⵉ ⴰⴷ ⵉⵃⴽⴻⵎ ⵉ ⵍⴻⴱⴷⴰ ⵇⴰⵄ!
19 ⵎⵉⵏⵣⵉ ⴰⵢⵉⵙ ⵏ ⴼⵉⵔⵄⵓⵏ ⵢⵓⴷⴻⴼ ⵖⴰⵔ ⵍⴻⴱⵃⴰⵔ
ⵙ ⵉⴽⴰⵔⵔⵓⵜⴻⵏ ⵏⵏⴻⵙ ⴷ ⵉⵎⵏⴰⵢⴻⵏ ⵏⵏⴻⵙ
ⵓⵛⴰ ⵉⵇⵍⴻⴱ ⵅⴰⵙⴻⵏ ⵙⵉⴷⵉ ⵄⴰⵡⴻⴷ
ⴰⵎⴰⵏ ⵏ ⵍⴻⴱⵃⴰⵔ.
ⵎⴰⵛⴰ ⴰⵢⵜ ⵏ ⵉⵙⵔⴰⵉⵍ ⵥⵡⴰⵏ ⵅ ⵍⴰⵥⴰⵖ
ⴷⵉ ⵍⵡⴻⵙⵟ ⵏ ⵍⴻⴱⵃⴰⵔ.”
20 ⵓ ⵎⴰⵔⵢⴰⵎ, ⵜⴰⵏⴰⴱⵉⵜ, ⵓⵍⵜⵎⴰⵙ ⵏ ⵀⴰⵔⵓⵏ, ⵜⴻⴽⵙⵉ ⴰⴵⵓⵏ ⴷⴻⴳ ⵓⴼⵓⵙ ⵏⵏⴻⵙ ⵓ ⵎⴰⵔⵔⴰ ⵜⵉⵎⴻⵟⵟⴰ ⴼⴼⵖⴻⵏⵜ ⴰⵡⴰⵔⵏⵉ ⴰⵙ ⵙ ⵉⴱⴻⵏⴷⵉⵔⴻⵏ ⴷ ⵛⵛⴹⵉⵃ ⵙ ⵏⵏⵓⴱⵜⴰⵜ. ◘15:20 1 ⵚⵎ. 18:6 21 ⵅⴻⵏⵏⵉ ⵜⴰⵔⵔⴰ-ⴷⴷ ⵅⴰⵙⴻⵏ ⵎⴰⵔⵢⴰⵎ ⵙⵏⵏⵓⴱⴻⵜ ⵏⵏⴻⵙ: “ⵖⴻⵏⵏⵊⴻⵎ ⵉ ⵙⵉⴷⵉ, ⵎⵉⵏⵣⵉ ⴰⵇⴰ ⵏⴻⵜⵜⴰ ⵢⵓⵄⵍⴰⵏ ⴰⵟⵟⴰⵙ! ⵉⵏⴹⴰⵔ ⴰⵢⵉⵙ ⴰⴽ-ⴷ ⵡⴻⵏⵏⵉ ⵅⴰⵙ ⵢⴻⵏⵢⵉⵏ ⴷⵉ ⵍⴻⴱⵃⴰⵔ.”
22 ⵅⴻⵏⵏⵉ ⵉⵊⵊⴰ ⵎⵓⵙⴰ ⵍⴳⴻⵏⵙ ⵏ ⵉⵙⵔⴰⵉⵍ ⴰⴷ ⵉⴼⵙⵉ ⵉⵇⵉⴹⴰⵏ ⵏⵙⴻⵏ, ⵉⵏⵏⵉ ⵉⴵⴰⵏ ⵅ ⵜⵎⴰ ⵏ ⵍⴻⴱⵃⴰⵔ ⵏ ⵜⴻⵍⴳⴰ, ⵓⵛⴰ ⵔⵓⵃⴻⵏ ⴷⵉ ⵍⴻⵅⵍⴰ ⵏ ⵛⵓⵔ, ⵓⵢⵓⵔⴻⵏ ⵜⵍⴰⵜⴰ ⵏ ⵡⵓⵙⵙⴰⵏ ⴷⵉ ⵍⴻⵅⵍⴰ ⴱⵍⴰ ⴰⴷ ⴰⴼⴻⵏ ⴰⵎⴰⵏ. 23 ⵓⵛⴰ ⵉⵡⴹⴻⵏ ⵖⴰⵔ ⵎⴰⵔⴰ, ⵎⴰⵛⴰ ⵡⴰⵔ ⵣⴻⵎⵎⴰⵔⴻⵏ ⴰⴷ ⵙⵡⴻⵏ ⴰⵎⴰⵏ ⵏ ⵎⴰⵔⴰ, ⵎⵉⵏⵣⵉ ⵜⵓⵖⴰ ⴰⵜⴻⵏ ⴷ ⵉⵎⴻⵔⵣⴰⴳⴻⵏ. ⵅ ⵓⵢⴰ ⴳⴳⵉⵏ ⴰⵙ ⵉ ⵡⴻⵎⵛⴰⵏ ⵏⵏⵉ ‘ⵎⴰⵔⴰ’. ◘15:23 ⵍⵅⵍ. 33:8 24 ⵉⵏⵏⴻⴷⵇⴻⵎ ⵍⴳⴻⵏⵙ ⵅ ⵎⵓⵙⴰ, ⵉⵏⵏⴰ: “ⵎⵉⵏ ⵖⴰ ⵏⵙⵓ?” ◼15:24 ⵉⵏⵏⴻⴷⵇⴻⵎ-ⵏⵉⵖ ‘ⵉⵄⴻⴽⴽⴻⵙ’. 25 ⵏⴻⵜⵜⴰ ⵉⵍⴰⵖⴰ ⵉ ⵙⵉⴷⵉ ⵓⵛⴰ ⵙⵉⴷⵉ ⵉⵎⵎⴻⵍ ⴰⵙ ⵉⵊⵊ ⵏ ⵓⴽⴻⵛⵛⵓⴹ ⵓⵛⴰ ⵉⵏⴹⴰⵔ ⵉ-ⵜ ⴷⴰⵅⴻⵍ ⴷⴻⴳ ⵡⴰⵎⴰⵏ ⵓⵛⴰ ⴷⴻⵡⵍⴻⵏ ⵡⴰⵎⴰⵏ ⴷ ⵉⵎⵉⵥⵉⴷⴻⵏ. ⴷⵉⵏ ⵉ ⴷ ⴰⵙ ⵉⴳⴳⴰ ⵉ ⵍⴳⴻⵏⵙ ⵉⵛⵜ ⵏ ⵜⴻⵡⵚⴻⵢⵢⴻⵜ ⴷ ⵉⵛⵜ ⵏ ⵍⴼⴰⵔⵉⴹⴰ ⵓ ⴷⵉⵏⵏⵉ ⵉ-ⵜⴻⵏ ⵉⵇⴻⴵⴻⴱ. 26 ⵉⵏⵏⴰ: “ⵎⴰⵍⴰ ⵜⴻⵙⵍⵉⴷ ⵎⵍⵉⵃ ⵉ ⵡⴰⵡⴰⵍ ⵏ ⵙⵉⴷⵉ, ⴰⵔⴻⴱⴱⵉ ⵏⵏⴻⵛ, ⵜⴻⴳⴳⵉⴷ ⵎⵉⵏ ⵉⴵⴰⵏ ⵏⵉⵛⴰⵏ ⴷⵉ ⵜⵉⵟⵟⴰⵡⵉⵏ ⵏⵏⴻⵙ, ⴰⴷ ⵜⴻⵙⵍⴻⴷ ⵉ ⵍⵓⵎⴰⵔⴰⵜ ⵏⵏⴻⵙ, ⴰⴷ ⵜⴻⵃⴹⵉⴷ ⵎⴰⵔⵔⴰ ⵜⵉⵡⴻⵚⵚⴰ ⵏⵏⴻⵙ, ⵅⴻⵏⵏⵉ ⵏⴻⵛⵛ ⵡⴰⵔ ⴷ ⴰⵡⴻⵎ-ⴷⴷ ⵙⵙⴻⴽⴽⵉⵖ ⵍⴻⵀⵍⴰⵛ ⵉ ⴷⴷ-ⵙⵙⴻⴽⴽⴻⵖ ⵅ ⵎⵉⵚⵔⴰ, ⵎⵉⵏⵣⵉ ⵏⴻⵛⵛ ⴷ ⵙⵉⴷⵉ, ⴰⵎⴻⵙⴳⴻⵏⴼⵉ ⵏⵏⴻⵛ!” 27 ⵍⴻⵅⴷⴻⵏⵏⵉ ⵉⵡⴹⴻⵏ ⵖⴰⵔ ⵉⵍⵉⵎ, ⵎⴰⵏⵉ ⵜⵓⵖⴰ ⵜⴻⵏⵄⴰⵛ ⵏ ⵍⵄⵓⵏⵚⴰⵔⴰⵜ ⵏ ⵡⴰⵎⴰⵏ, ⴷ ⵙⴻⴱⵄⵉⵏ ⵏ ⵜⵛⴻⵊⵊⵓⵔⴰ ⵏ ⵜⵉⵏⵉ ⵓⵛⴰ ⵡⵜⵉⵏ ⵉⵇⵉⴹⴰⵏ ⵏⵙⴻⵏ ⴷⵉⵏⵏⵉ ⵣⵣⴰⵜ ⵉ ⵡⴰⵎⴰⵏ.

- ⵓⴼⴼⵓⵖ
- <
- 15
- >

◘15:1 15:1 ⵉⵥⵀⴷ. 106:12; ⴰⵙⴰ. 15:3

◘15:2 15:2 ⵉⵥⵀⴷ. 18:2; ⵉⵥⵀⴷ. 118:14; ⵉⵛⴰ. 12:2

◘15:5 15:5 ⵏⴰⵃ. 9:11

◘15:6 15:6 ⵉⵥⵀⴷ. 118:15, 16

◘15:8 15:8 ⵉⵛⴰ. 63:12, 13; ⵃⴰⴱ. 3:10

◘15:10 15:10 ⵉⵥⵀⴷ. 74:13; 106:11

◘15:15 15:15 ⴰⵄⵡⴷ. 2:4

◘15:16 15:16 ⴰⵄⵡⴷ. 2:25; 11:25; ⵢⴰⵛ. 2:9

◘15:20 15:20 1 ⵚⵎ. 18:6

◘15:23 15:23 ⵍⵅⵍ. 33:8

◼15:24 15:24 ⵉⵏⵏⴻⴷⵇⴻⵎ-ⵏⵉⵖ ‘ⵉⵄⴻⴽⴽⴻⵙ’.

© 2020 www.tarifit.info