- ⵉⵥⴻⵀⵀⵉⴷⴻⵏ
- <
- 68
- >

68
1 ⵉ ⵓⵎⴻⵇⵇⵔⴰⵏ ⵏ ⵉⵎⴻⵖⵏⴰⵊⴻⵏ. ⵏ ⴷⴰⵡⵓⴷ. ⴰⵣⴻⵀⵀⴻⴷ. ⵉⵣⵍⵉ.
2 ⴰⵔⴻⴱⴱⵉ ⴰⴷ ⵉⴽⴽⴰⵔ,
ⵍⵄⴻⴷⵢⴰⵏ ⵏⵏⴻⵙ ⴰⴷ ⵜⵜⵡⴰⵔⴻⵢⵢⵛⴻⵏ,
ⵉⵏⵏⵉ ⵜ ⵉⵛⴰⵔⵔⵀⴻⵏ ⴰⴷ ⴰⵔⴻⵡⵍⴻⵏ
ⵣⵣⴰⵜ ⵉ ⵡⵓⴷⴻⵎ ⵏⵏⴻⵙ. ◘68:2 ⵍⵅⵍ. 10:35
3 ⵛⴻⴽ ⴰⴷ ⵜⴻⵏ ⵜⴻⵙⵙⵉⴳⴳⵯⴻⵊⴻⴷ
ⴰⵎ ⴷⴷⴻⵅⵅⴰⵏ ⵉⵟⵟⴰⵡ,
ⴰⵎ ⵛⵛⵎⴻⵄ ⵉⴼⴻⵙⵙⵉ ⴷⵉ ⵜⵎⴻⵙⵙⵉ,
ⴰⵎⵎⵓ ⵉ ⵖⴰ ⴼⵏⴰⵏ ⵉⵄⴻⴼⴼⴰⵏⴻⵏ
ⵣⵣⴰⵜ ⵉ ⵡⵓⴷⴻⵎ ⵏ ⴰⵔⴻⴱⴱⵉ.
4 ⵉⵎⵙⴻⴳⴳⴰⴷⴻⵏ ⴰⴷ ⴼⴰⵔⵃⴻⵏ,
ⴰⴷ ⵙⵍⵉⵡⵍⵉⵡⴻⵏ ⵙ ⵍⴻⴼⵔⴰⵃⴻⵜ
ⵣⵣⴰⵜ ⵉ ⵡⵓⴷⴻⵎ ⵏ ⴰⵔⴻⴱⴱⵉ
ⵓ ⴰⴷ ⵖⴻⴱⴱⴰⵏ ⵍⴻⴼⵔⴰⵃⴻⵜ. ◘68:4 ⵍⵅⵍ. 10:10
5 ⵖⴻⵏⵏⵊⴻⵎ ⵉ ⴰⵔⴻⴱⴱⵉ, ⵣⴻⵀⵀⴷⴻⵎ
ⵉ ⵢⵉⵙⴻⵎ ⵏⵏⴻⵙ,
ⴳⴳⴻⵎ ⵉⵊⵊ ⵏ ⵡⴻⴱⵔⵉⴷ ⵢⵓⵄⵍⴰⵏ
ⵉ ⵡⴻⵏⵏⵉ ⵉⵏⴻⴷⴷⵀⴻⵏ ⴷⵉ ⵍⴻⵡⴹⴰ.
ⵙⵉⴷⵉ ⴷ ⵉⵙⴻⵎ ⵏⵏⴻⵙ.
ⵏⴻⴳⵣⴻⵎ ⵙ ⵍⴻⴼⵔⴰⵃⴻⵜ
ⵣⵣⴰⵜ ⵉ ⵡⵓⴷⴻⵎ ⵏⵏⴻⵙ. ◘68:5 ⵍⵅⵍ. 22:1; 26:3, 63; 31:12; 33:48, 49, 50; 35:1, 13; ⴰⵄⵡⴷ. 34:1, 8; ⵢⴰⵛ. 13:32
6 ⴱⴰⴱⴰⵜⵙⴻⵏ ⵏ ⵉⵢⵓⵊⵉⵍⴻⵏ ⴷ ⵍⵇⴰⴹⵉ ⵏ ⵜⵉⵊⵊⴰⵍ,
ⴰⵎⵎⵓ ⵉ ⵢⴻⴵⴰ ⴰⵔⴻⴱⴱⵉ
ⴷⵉ ⵜⵣⴻⴷⴷⵉⵖⵜ ⵏⵏⴻⵙ ⵉⵇⴻⴷⴷⵙⴻⵏ, ◼68:6 ⵍⵇⴰⴹⵉ-ⵏⵉⵖ ‘ⴰⵎⴻⵥⵔⵓⴼ’.
7 ⴰⵎⵎⵓ ⵉ ⵢⴻⴵⴰ ⴰⵔⴻⴱⴱⵉ
ⵡⴻⵏⵏⵉ ⵉⵙⵙⵣⴻⴷⴷⴰⵖⴻⵏ ⵉⵏⵏⵉ ⵡⴻⵃⵃⴻⴷⵙⴻⵏ
ⴷⴻⴳ ⵉⵛⵜ ⵏ ⵜⵡⴰⵛⵓⵏⵜ,
ⵡⴻⵏⵏⵉ ⵉⵙⵙⵓⴼⴼⵓⵖⴻⵏ ⵉⵎⴻⵃⴱⴰⵙ ⵙ ⵓⴼⵍⴰⵃ,
ⵎⴰⵛⴰ ⵉⵎⵖⴻⵡⵡⴰⵖⴻⵏ ⴰⴷ ⵣⴻⴷⵖⴻⵏ
ⴷⴻⴳ ⵉⵛⵜ ⵏ ⵜⴻⵎⵎⵓⵔⵜ
ⵉⵜⵜⵡⴰⵙⵙⵛⴻⵎⴹⴻⵏ ⵣⵉ ⵜⴼⵓⵛⵜ.
8 ⴰ ⴰⵔⴻⴱⴱⵉ, ⴰⵍⴰⵎⵉ ⵜⵉⵣⵣⴰⵔⴻⴷ
ⵣⵣⴰⵜ ⵉ ⵡⵓⴷⴻⵎ ⵏ ⵍⴳⴻⵏⵙ ⵏⵏⴻⵛ,
ⴰⵍⴰⵎⵉ ⵜⵓⵖⴰ ⵜⴻⴳⴳⵓⵔⴻⴷ ⴷⵉ ⵜⵏⴻⵣⵔⵓⴼⵜ - ⵙⵉⵍⴰⵀ -
9 ⵜⴻⵏⵀⴻⵣⵣ ⵜⴻⵎⵎⵓⵔⵜ ⵓⵛⴰ ⵓⵛⵔⵓⵔⴻⵏ ⵉⵊⴻⵏⵡⴰⵏ,
ⵣⵣⴰⵜ ⵉ ⵡⵓⴷⴻⵎ ⵏ ⴰⵔⴻⴱⴱⵉ,
ⵓⵍⴰ ⴷ ⴰⴷⵔⴰⵔ ⵏ ⵙⵉⵏⴰ ⵉⵏⵀⴻⵣⵣ
ⵣⵣⴰⵜ ⵉ ⵡⵓⴷⴻⵎ ⵏ ⴰⵔⴻⴱⴱⵉ, ⴰⵔⴻⴱⴱⵉ ⵏ ⵉⵙⵔⴰⵉⵍ. ◼68:9 ⵙⵉⵏⴰ-ⵖⴰⵔ ⵡⴻⴷⵔⴰⵔ-ⴰ ⵉⴷⵡⴻⵍ ⴰⵔⴻⴱⴱⵉ ⴷ ⴰⵊⴻⴵⵉⴷ ⵏ ⵉⵙⵔⴰⵉⵍ (ⵢⴰⵛⵓⵔⵓⵏ). ⵅⵥⴰⵔ ⴰⵄⵡⴷ. 33:5. ⴷⴻⴳ ⵡⴻⵎⵛⴰⵏ-ⴰ ⵜⴻⴱⴷⴰ ⵄⴰⵡⴻⴷ ⵜⴻⵙⵖⵓⵏⵜ ⵏ ⵍⵄⴰⵀⴷ ⵏ ⵍⴳⴻⵏⵙ ⴰⴽ-ⴷ ⵛⵛⴰⵔⵉⵄⴰ ⵏ ⵎⵓⵙⴰ, ⵉⵅⵙ ⴰⴷ ⵢⵉⵏⵉ ⴰⴽ-ⴷ ⵜⵜⴰⵡⵔⴰⵜ. ◘68:9 ⵓⴼ. 19
10 ⴰⴽ-ⴷ ⵡⴻⵏⵥⴰⵔ ⵉⴼⵙⵓⵙⴻⵏ
ⵜⵔⵓⵛⵛⴻⴷ ⵜⴰⵎⵎⵓⵔⵜ, ⴰ, ⴰⵔⴻⴱⴱⵉ,
ⵅⵎⵉ ⵉ ⵖⴰ ⵉⵙⵍⴰⵡ ⵍⵡⴰⵔⵜ ⵏⵏⴻⵛ,
ⵜⴻⵡⵛⵉⴷ ⴰⵙ ⵛⴻⴽ ⵄⴰⵡⴻⴷ ⵊⵊⴻⵀⴷ.
11 ⵜⴰⵃⵉⵎⴰⵔⵜ ⵏⵏⴻⵛ ⵜⵓⵖⴰ ⵜⵣⴻⴷⴷⴻⵖ ⴷⴰⵢⴻⵙ.
ⵙ ⵜⵛⵓⵏⵉ ⵏⵏⴻⵛ ⵜⴻⵙⵙⵡⴻⵊⴷⴻⴷ ⵜⵜ ⵉ ⵍⵎⴻⵙⴽⵉⵏ,
ⴰ ⴰⵔⴻⴱⴱⵉ! ◼68:11 ⵜⴰⵀⵉⵎⴰⵔⵜ ⵏⵏⴻⵛ-ⵏⵉⵖ ‘ⵜⵓⴷⴰⵔⵜ ⵏⵏⴻⵛ’, ⴰⵇⴰ ⵎⴰⵔⵔⴰ ⵎⵉⵏ ⵉⴵⴰⵏ ⴷ ⴰⴳⵔⴰ ⵉⴷⴷⴰⵔⴻⵏ ⵖⴰⵔ ⵉⵊⵊ ⵏ ⴱⵏⴰⴷⴻⵎ. ⴰⵡⴰⵍ-ⴰ ⴷ ⵉⵊⵊ ⵏ ⵓⵛⴻⵢⵢⴰⵔ ⵖⴰⵔ ⵍⴳⴻⵏⵙ ⵏ ⴰⵔⴻⴱⴱⵉ, ⵖⴰⵔ ⵉⵙⵔⴰⵉⵍ.
12 ⵙⵉⴷⵉ ⵉⵏⵓ ⵉⵡⵛⴰ ⴰⵡⴰⵍ,
ⵜⵉⵎⵖⴰⵔⵉⵏ ⵏⵏⵉ ⴷⴷ-ⵉⵜⵜⴰⵡⵢⴻⵏ
ⵍⴻⵅⴱⴰⵔ ⴰⵚⴻⴱⵃⴰⵏ
ⵜⵜⴽⴻⵡⵡⵏⴻⵏⵜ ⵉⵊⵊ ⵏ ⵓⴱⴰⵔⵔⵓ
ⴰⵎⴻⵇⵇⵔⴰⵏ ⵏ ⵜⵔⴻⵇⵇⴰⵙⵉⵏ.
13 ⵉⵊⴻⴵⵉⴷⴻⵏ ⵏ ⵍⵄⴻⵙⴽⴰⵔⴰⵜ ⵜⵜⵔⴰⴽⴽⵡⴰⵍⴻⵏ,
ⴰⵇⴰ ⵜⵜⵔⴰⴽⴽⵡⴰⵍⴻⵏ,
ⵓ ⵜⴻⵏⵏⵉ ⵉⵇⵇⵉⵎⴻⵏ ⴷⵉ ⵜⴰⴷⴷⴰⵔⵜ,
ⵜⴱⴻⵟⵟⴰ ⵜⴰⴽⴻⵛⵛⴰⴹⵜ. ◼68:13 ⵜⴻⵏⵏⵉ ⵉⵇⵇⵉⵎⴻⵏ ⴷⵉ ⵜⴰⴷⴷⴰⵔⵜ-ⴰⴷ ⵜⴰⵖ ⴰⵡⴰⵍ-ⴰ ⴷ ⵉⵊⵊ ⵏ ⵓⵛⴻⵢⵢⴰⵔ ⵖⴰⵔ ⵢⴰⵄⵉⵍ (ⵅⵥⴰⵔ ⵍⵇⴹ. 5:24). ⵅⵥⴰⵔ ⵄⴰⵡⴻⴷ 2 ⵚⵎ. 1:24.
14 ⵎⴰ ⴽⴻⵏⵏⵉⵡ ⵡⴰⵔ ⵜⴻⴱⴱⵓⵣⵣⵍⴻⵎ
ⵊⴰⵔ ⵜⵏⴰⵢⴻⵏ ⵏ ⵜⴰⵔⵢⵉⵡⵉⵏ,
ⴰⵎ ⵡⴻⴷⴱⵉⵔ ⵊⴰⵔ ⵡⴰⴼⵔⵉⵡⴻⵏ ⵏⵏⴻⵙ
ⵉ ⵉⵜⵜⵡⴰⵍⴻⵃⵃⴼⴻⵏ ⵙ ⵏⵏⵓⵇⴰⵔⵜ,
ⵊⴰⵔ ⴰⵔⵔⵉⵛ ⵏⵏⴻⵙ ⵙ ⵡⵓⵔⴻⵖ ⴰⵣⵉⵣⴰ ⵉⵜⵜⵉⵙⵙⵉⵇⴻⵏ,
15 ⵍⴰⵎⵉ ⴰⵎⵣⴻⵎⵎⴰⵔ ⵅ ⴽⵓⵍⵛⵉ
ⵉⵙⵙⴰⵔⴻⵢⵢⴻⵛ ⵉⵊⴻⴵⵉⴷⴻⵏ ⴷⵉ ⵜⴻⵎⵎⵓⵔⵜ,
ⵉⵛⵛⴰⵜ ⵡⴻⴷⴼⴻⵍ ⵅ ⵚⴰⵍⵎⵓⵏ. ◼68:15 ⴷⵉ ⵜⴻⵎⵎⵓⵔⵜ-ⵙ ⵜⵄⵉⴱⵔⴰⵏⵉⵜ ‘ⴷⴰⵢⴻⵙ’. ⵚⴰⵍⵎⵓⵏ-ⵏⴻⵛⵛⵉⵏ ⵡⴰⵔ ⵏⴻⵙⵙⵉⵏ ⵛⴰ ⵏⵉⵛⴰⵏ ⵎⴰⵏⵉ ⵉⴵⴰ ⵡⴻⴷⵔⴰⵔ ⵏ ⵚⴰⵍⵎⵓⵏ. ⴰⵇⴰ ⴷⵉⵏ ⵉⵏⵏⵉ ⵉⵇⵇⴰⵔⴻⵏ ⴰⵇⴰ-ⵜ ⴷ ⵉⵊⵊ ⵡⴻⴷⵔⴰⵔ ⴷⵉ ⵍⵡⴻⵙⵜ ⵏ ⵜⴻⵎⵎⵓⵔⵜ ⵏ ⵉⵙⵔⴰⵉⵍ ⵓ ⵉⵏⵏⴻⵖⵏⵉ ⵇⵇⴰⵔⴻⵏ ⴰⵇⴰ-ⵜ ⴷ ⵉⵊⵊ ⵏ ⵡⴻⴷⵔⴰⵔ ⵊⴰⵔ ⵉⴷⵓⵔⴰⵔ ⵏ ⴱⴰⵛⴰⵏ (ⵉⵅⵙ ⴰⴷ ⵢⵉⵏⵉ ⵍⴻⴳⵄⵓⴷⵉ ⵏ ⵊⵓⵍⴰⵏ ⴷⴻⴳ ⵡⵓⵙⵙⴰⵏ ⵏⵏⴻⵖ). ⴰⵇⴰ ⴱⴰⵍⴰⴽ ⴰⵇⴰ-ⵜ ⴷⵉ ⴱⴰⵛⴰⵏ.
16 ⴰⴷⵔⴰⵔ ⵏ ⴰⵔⴻⴱⴱⵉ! ⴰⴷⵔⴰⵔ ⵏ ⴱⴰⵛⴰⵏ!
ⴰⴷⵔⴰⵔ ⵏ ⴱⴰⵛⴰⵏ ⴷ ⵉⵊⵊ ⵏ ⵡⴻⴷⵔⴰⵔ
ⵙ ⵜⵇⵉⵛⵛⵉⵜⵉⵏ ⴰⵟⵟⴰⵙ. ◼68:16 ⴰⴷⵔⴰⵔ ⵏ ⴰⵔⴻⴱⴱⵉ-ⴰⵇⴰ-ⵜ ⴷ ⴰⴷⵔⴰⵔ ⵏ ⵎⵓⵔⵉⵢⴰ ⵎⴰⵏⵉ ⵉⵇⴻⴷⴷⴻⵎ ⵉⴱⵔⴰⵀⵉⵎ ⵎⵎⵉⵙ ⵉⵙⵃⴰⵇ ⴷ ⵜⴰⵖⴰⵔⵚⵜ ⵉ ⴰⵔⴻⴱⴱⵉ. ⴷⴻⴳ ⵡⵓⵙⵙⴰⵏ ⵏ ⵙⵓⵍⵉⵎⴰⵏ ⴱⵏⴰⵏ ⴷⵉⵏ ⵣⵥⴰⵡⴻⵛⵜ ⵜⴰⵎⴻⵇⵇⵔⴰⵏⵜ ⴷⵉ ⵓⵔⵛⴰⵍⵉⵎ ⵓⵛⴰ ⴰⴷⵔⴰⵔ ⵉⴷⵡⴻⵍ ⵉⵜⵡⴰⵙⵙⵏⴻⵏ ⴰⵎ ⵡⴻⴷⵔⴰⵔ ⵏ ⵚⵉⵀⵢⵓⵏ. ⴱⴰⵛⴰⵏ-ⵉⴷⵓⵔⴰⵔ ⵏ ⴱⴰⵛⴰⵏ ⵏ ⵥⵉⵛ ⴰⵇⴰ-ⵜⴻⵏ ⴷ ⵍⴻⴳⵄⵓⴹⵉ ⵏ ⵊⵓⵍⴰⵏ ⴷⴻⴳ ⵡⵓⵙⵙⴰⵏ ⵏⵏⴻⵖ, ⵖⴰⵔ ⵛⵛⴰⵎⴰⵍ ⵏ ⵜⴻⵎⵎⵓⵔⵜ ⵏ ⵉⵙⵔⴰⵉⵍ, ⵓ ⵊⴰⵔ ⴰⵙⴻⵏ ⴰⴷⵔⴰⵔ ⵏ ⵀⵉⵔⵎⵓⵏ ⵡⴻⵏⵏⵉ ⵖⴰⵔ ⵉⴵⴰ ⵉⵊⵊ ⵏ ⵍⵓⵄⵔⴰ ⵏ 2800 ⵎⵉⵜⵔⵓ. ⴰⴷⵔⴰⵔ ⵏ ⵚⵉⵃⵢⵓⵏ ⵖⴰⵔⵙ ⵎⵖⵉⵔ 800 ⵎⵉⵜⵔⵓ ⵏ ⵍⵓⵄⵍⴰ.
17 ⵎⴰⵢⴻⵎⵎⵉ ⵜⵅⴻⵣⵣⴰⵔⴻⵎ
ⴰⵎⵎⵓ ⵙ ⵡⴰⵙⴰⵎ,
ⴽⴻⵏⵏⵉⵡ ⴰ ⵉⴷⵓⵔⴰⵔ
ⵙ ⵎⴰⵔⵔⴰ ⵜⵉⵇⵉⵛⵛⵉⵜⵉⵏ ⵏⵡⴻⵎ,
ⵖⴰⵔ ⵡⴻⴷⵔⴰⵔ ⵉ ⵉⵎⴻⵥⵔⵉ ⵉ-ⵜ ⴰⵔⴻⴱⴱⵉ
ⴷ ⵜⴰⵣⴻⴷⴷⵉⵖⵜ ⵉ ⵢⵉⵅⴻⴼ ⵏⵏⴻⵙ?
ⵡⴰⵀ, ⵏⵉⵛⴰⵏ ⵙⵉⴷⵉ ⴰⴷ ⴷⵉⵏ ⵉⵣⴷⴻⵖ ⵉ ⵍⴻⴱⴷⴰ. ◘68:17 ⵉⵥⵀⴷ. 87:1, 2; 132:13
18 ⵉⴽⴰⵔⵔⵓⵜⴻⵏ ⵏ ⴰⵔⴻⴱⴱⵉ
ⴰⵇⴰ ⴰⵜⴻⵏ ⴷ ⵄⴻⵛⵔⴰⵢⴰⵜ ⵏ ⵍⵓⵍⵓⴼ
ⴷ ⵄⴻⵛⵔⴰⵢⴰⵜ ⵏ ⵍⵓⵍⵓⴼ,
ⵓⵍⴰ ⴷ ⴰⵍⴻⴼ ⵓ ⵄⴰⵡⴻⴷ ⴰⵍⴻⴼ.
ⵙⵉⴷⵉ ⵉⵏⵓ ⴰⵇⴰ-ⵜ ⵊⴰⵔ ⴰⵙⴻⵏ,
ⴰⴷⵔⴰⵔ ⵏ ⵙⵉⵏⴰ ⴰⵇⴰ ⵉⵜⵜⵡⴰⵍⴻⵃⵃⴻⴼ
ⵙ ⵜⵇⴻⴷⴷⴰⵙⵜ. ◘68:18 ⴰⵄⵡⴷ. 33:2
19 ⵛⴻⴽ ⵜⵓⵍⵢⴻⴷ ⵖⴰⵔ ⵙⴻⵏⵏⴻⵊ,
ⵜⵏⴻⴷⵀⴻⴷ ⵉⵎⴻⵃⴱⴰⵙ ⴷⵉ ⵜⵎⴻⵃⴱⴰⵙⵜ,
ⵛⴻⴽ ⵜⵎⴻⵏⵄⴻⴷ ⵜⴰⵔⵣⵉⴼⵉⵏ ⵣⴻⴳ ⵉⵡⴷⴰⵏ,
ⵉⵡⴰ ⵄⴰⴷ ⵣⴻⴳ ⵉⵎⵖⴻⵡⵡⵖⴻⵏ,
ⵃⵉⵎⴰ ⵙⵉⴷⵉ, ⴰⵔⴻⴱⴱⵉ, ⴰⴷ ⵉⵣⴷⴻⵖ ⴷⵉⵏⵏⵉ. ◘68:19 ⴰⴼⴰ. 4:8; ⵍⵅⵍ. 17:21; ⵢⴰⵛ. 9:23; ⵄⵉⵥ. 8:20
20 ⴰⴷ ⵉⵜⵜⵡⴰⴱⴰⵔⴻⴽ ⵙⵉⴷⵉ ⵉⵏⵓ.
ⴰⵙⵙ ⵅ ⵡⴰⵙⵙ ⵢⴰⵔⴻⴱⴱⵓ ⵉ ⵏⴻⵛⵛⵉⵏ ⴷⴷⵇⵓⵍⴰⵜ.
ⴰⵔⴻⴱⴱⵉ ⵏⵏⵉ ⴷ ⴰⵙⴻⵏⵊⴻⵎ ⵏⵏⴻⵖ - ⵙⵉⵍⴰⵀ - ◼68:20 ⴰⵎⵙⴻⵏⵊⴻⵎ-ⵏⵉⵖ ‘ⴰⵎⵙⴻⵍⵍⴻⴽ’.
21 ⴰⵔⴻⴱⴱⵉ ⵏⵏⵉ
ⴷ ⵉⵊⵊ ⵏ ⴰⵔⴻⴱⴱⵉ ⵏ ⵉⵙⴻⵏⵊⴰⵎⴻⵏ ⵉ ⵏⴻⵛⵛⵉⵏ.
ⴰⵇⴰ ⴷⵉⵏ ⵉⴼⴻⴽⴽⵉⵜⴻⵏ ⵣⵉ ⵍⵎⴻⵡⵜ
ⵖⴰⵔ ⵙⵉⴷⵉ, ⵙⵉⴷⵉ ⵉⵏⵓ.
22 ⵙ ⵜⵉⴷⴻⵜⵜ, ⴰⵔⴻⴱⴱⵉ, ⴰⴷ ⵉⵍⴱⴻⵣ
ⴰⵣⴻⴵⵉⴼ ⵏ ⵍⵄⴻⴷⵢⴰⵏ ⵏⵏⴻⵙ,
ⴰⵛⴻⵇⵇⵓⴼ ⵙ ⵓⵛⵓⵡⵡⴰⴼ
ⵏ ⵡⴻⵏⵏⵉ ⵉⵇⵇⵉⵎⴻⵏ ⵉⵜⵜⴻⵏⵏⴻⴹ
ⵙ ⵉⵎⴻⵔⵡⵓⵙⴰ ⵏ ⴷⴷⵏⵓⴱ ⵏⵏⴻⵙ. ◘68:22 ⴰⵎⵥ. 3:15; ⵍⵇⴹ. 4:21
23 ⵙⵉⴷⵉ ⵉⵏⵓ ⵉⵏⵏⴰ:
“ⵏⴻⵛⵛ ⴰⴷ ⴽⴻⵏⵏⵉⵡ ⴷⴷ-ⴰⵔⵔⴻⵖ ⵣⵉ ⴱⴰⵛⴰⵏ,
ⴰⴷ ⴽⴻⵏⵏⵉⵡ ⴷⴷ-ⴰⵔⵔⴻⵖ
ⵣⵉ ⵍⴰⴵⴰⵖ ⵏ ⵍⴻⴱⵃⴰⵔ, ◘68:23 ⵓⴼ. 14:29; ⵍⵅⵍ. 21:33
24 ⵃⵉⵎⴰ ⴰⴷ ⵜⵃⴰⵔⵔⵛⴻⴷ ⵙ ⵓⴹⴰⵔ ⵏⵏⴻⵛ
ⴷⴻⴳ ⵉⴷⴰⵎⵎⴻⵏ,
ⵓⵛⴰ ⵓⵍⴰ ⴷ ⵉⵍⴻⵙ ⵏ ⵢⵉⵟⴰⵏ ⵏⵏⴻⵛ
ⴰⴷ ⵉⵟⵟⴻⴼ ⵜⴰⵙⵖⴰⵔⵜ ⵏⵏⴻⵙ ⵣⵉ ⵍⵄⴻⴷⵢⴰⵏ.”
25 ⵏⵉⵜⵏⵉ ⵥⵔⵉⵏ ⵉⴱⵔⵉⴷⴻⵏ ⵏⵏⴻⵛ
ⵎⴰⵎⵎⴻⵛ ⵜⴻⵏ ⵜⵓⵢⵓⵔⴻⴷ, ⴰ ⴰⵔⴻⴱⴱⵉ,
ⵉⴱⵔⵉⴷⴻⵏ ⵏ ⴰⵔⴻⴱⴱⵉ ⵉⵏⵓ, ⴰⵊⴻⴵⵉⴷ ⵉⵏⵓ,
ⵍⴻⵃⵃⴼⴻⵏ ⴷⵉ ⵜⵇⴻⴷⴷⴰⵙⵜ.
26 ⵉⵎⴻⵖⵏⴰⵊⴻⵏ ⵜⵓⵖⴰ ⴳⴳⵓⵔⴻⵏ ⵖⴰⵔ ⵣⵣⴰⵜ,
ⵉⵏⵏⵉ ⵉⵛⵛⴰⵜⴻⵏ ⵅ ⵉⴼⵉⵍⴰⵏ ⴰⵡⴰⵔⵏⵉ ⴰⵙⴻⵏ,
ⵜⵉⵄⵣⴰⵔⵉⵢⵢⵉⵏ, ⵜⵉⵏⵏⵉ ⵉⵜⵜⵉⵔⴰⵔⴻⵏ
ⵅ ⵉⴱⴻⵏⴷⵉⵍⴻⵏ ⵏⵙⴻⵏⵜ ⴷⵉ ⵍⵡⴻⵙⵟ.
27 ⴱⴰⵔⴽⴻⵎ ⴰⵔⴻⴱⴱⵉ ⴷⵉ ⵜⵎⴻⵙⵎⵓⵏⵉⵏ, ⴰ ⵙⵉⴷⵉ,
ⵣⵉ ⵍⵄⵓⵏⵚⴰⵔ ⵏ ⵉⵙⵔⴰⵉⵍ.
28 ⴰⵇⴰ ⴷⵉⵏ ⴱⵉⵏⵢⴰⵎⵉⵏ ⴰⵎⴻⵥⵢⴰⵏ,
ⵡⴻⵏⵏⵉ ⵅⴰⵙⴻⵏ ⵉⵜⵜⵚⴻⴵⴰⴹⴻⵏ,
ⵅⴻⵏⵏⵉ ⵍⵃⵓⴽⴽⴰⵎ ⵏ ⵢⴰⵀⵓⴷⴰ
ⴰⴽ-ⴷ ⵓⴱⴰⵔⵔⵓ ⵏ ⵉⵄⵛⵉⵔⴻⵏ ⵏⵙⴻⵏ,
ⵓⵍⴰ ⴷ ⵍⵃⵓⴽⴽⴰⵎ ⵏ ⵣⴰⴱⵓⵍⵓⵏ
ⴷ ⵍⵃⵓⴽⴽⴰⵎ ⵏ ⵏⴰⴼⵜⴰⵍⵉ.
29 ⴰⵔⴻⴱⴱⵉ ⵏⵏⴻⵛ ⵉⵡⴻⵚⵚⴰ
ⵎⴰⵃⴻⵏⴷ ⴰⴷ ⴰⵙ ⵉⵎⵎⴻⵡⵛ ⵊⵊⴻⵀⴷ ⵏⵏⴻⵛ.
ⴰ, ⴰⵔⴻⴱⴱⵉ, ⵙⴻⵊⵀⴻⴷ
ⵎⵉⵏ ⵜⴻⴳⴳⵉⴷ ⴷⵉ ⵟⵟⵡⴻⵄ ⵏⵏⴻⵖ,
30 ⵣⵉ ⵣⵣⴰⵡⴻⵛⵜ ⵏⵏⴻⵛ ⵜⴰⵎⴻⵇⵇⵔⴰⵏⵜ,
ⵙⴻⵏⵏⴻⵊ ⵉ ⵓⵔⵛⴰⵍⵉⵎ.
ⵉⵊⴻⴵⵉⴷⴻⵏ ⴰⴷ ⴰⵛ ⵉⵡⵢⴻⵏ ⵜⴰⵔⵣⵉⴼⵉⵏ. ◘68:30 1 ⵉⵊ. 10:10, 24, 25; 2 ⵉⵎ. 32:23; ⵉⵥⵀⴷ. 72:10; 76:12; ⵉⵛⴰ. 60:6-17; ⵃⵉⵥ. 20:40; ⵃⵉⵥ. 40:2; ⵃⵉⵥ. 43:12
31 ⵙⵉⴳⴳⵯⴻⴷ ⵍⵡⴻⵃⵛ ⵏⵏⵉ ⴷⴻⴳ ⵓⵖⴰⵏⵉⵎ,
ⴰⴱⴰⵔⵔⵓ ⵏ ⵉⴼⵓⵏⴰⵙⴻⵏ ⵉⵊⴻⵀⴷⴻⵏ
ⴰⴽ-ⴷ ⵉⵄⴻⵊⵎⵉⵢⵢⴻⵏ ⵏ ⵍⴻⴳⵏⵓⵙ,
ⴰⵍⴰⵎⵉ ⵉⴳⴳⴰ ⵉⵅⴻⴼ ⵏⵏⴻⵙ ⴰⵎ ⵉⵜⵜⵡⴰⵍⴱⴻⵣ,
ⴰⵎ ⵏⵏⵓⵇⴰⵔⵜ ⵉⴷⴷⴻⵣ.
ⵏⴻⵜⵜⴰ ⵉⵣⴻⴵⴻⵄ ⵍⴻⴳⵏⵓⵙ
ⵏⵏⵉ ⵜⵓⵖⴰ ⵜⵜⵎⴻⵥⵔⴻⵏ ⴷⴻⴳ ⵓⵎⴻⵏⵖⵉ. ◼68:31 ⵉⵄⴻⵊⵎⵉⵢⵢⴻⵏ-ⵏⵉⵖ ‘ⴰⵎⵡⴰ’, ‘ⴰⵢⴻⵏⴷⵓⵥ’ ⵏⵉⵖ ‘ⵢⵓⴳⴳⵓ’.
32 ⴰⴷ ⴷⴷ-ⴰⵙⴻⵏ ⵉⵎⵛⴻⵏⵏⵄⴻⵏ ⵣⵉ ⵎⵉⵚⵔⴰ,
ⴽⵓⵛ ⴰⴷ ⵉⵙⵙⵡⵉⵥⵥⴻⴹ ⵉⴼⴰⵙⵙⴻⵏ ⵏⵏⴻⵙ
ⵖⴰⵔ ⴰⵔⴻⴱⴱⵉ ⵙ ⵜⴻⵣⵍⴰ.
33 ⴰ ⵜⵉⴳⴻⵍⴷⵉⵡⵉⵏ ⵏ ⵜⴻⵎⵎⵓⵔⵜ,
ⵖⴻⵏⵏⵊⴻⵏⵜ ⵉ ⴰⵔⴻⴱⴱⵉ,
ⵣⴻⵀⵀⴷⴻⵏⵜ ⵉ ⵙⵉⴷⵉ ⵉⵏⵓ. ⵙⵉⵍⴰⵀ.
34 ⵏⴻⵜⵜⴰ ⴷ ⵡⴻⵏⵏⵉ ⵉⵏⴻⴷⴷⵀⴻⵏ
ⴷⴻⴳ ⵓⵊⴻⵏⵏⴰ ⵅ ⵎⴰⵔⵔⴰ ⵉⵊⴻⵏⵡⴰⵏ
ⵣⴻⴳ ⵡⴻⵛⵃⴰⵍ ⵓⵢⴰ.
ⵅⵣⴰⵔ, ⴰⵇⴰ ⵏⴻⵜⵜⴰ ⵉⴳⴳⴰ
ⵉⵊⵊ ⵏ ⵍⵃⴻⵙⵙ ⵉⵊⴻⵀⴷⴻⵏ ⵙ ⵜⵎⵉⵊⵊⴰ ⵏⵏⴻⵙ.
35 ⵡⵛⴻⵎ ⵊⵊⴻⵀⴷ ⵉ ⴰⵔⴻⴱⴱⵉ!
ⵍⵄⴰⴹⴰⵎⴰ ⵏⵏⴻⵙ ⴰⵇⴰ-ⵜⵜ ⵜⵉⵡⴰ ⵉ ⵉⵙⵔⴰⵉⵍ
ⵓ ⵊⵊⴻⵀⴷ ⵏⵏⴻⵙ ⴰⵇⴰ-ⵜ ⴷⴻⴳ ⵉⵙⴻⵢⵏⵓⵜⴻⵏ.
36 ⴰ, ⴰⵔⴻⴱⴱⵉ, ⵎⴰⵎⵎⴻⵛ ⵜⴻⵙⵙⵉⴳⴳⵯⴻⴷⴻⴷ
ⵣⵉ ⵜⵉⵣⴰⵡⵉⵢⵢⵉⵏ ⵏⵏⴻⵛ ⵉⵇⴻⴷⴷⵙⴻⵏ,
ⴰ ⴰⵔⴻⴱⴱⵉ ⵏ ⵉⵙⵔⴰⵉⵍ, ⵛⴻⴽ ⴷ ⵡⴻⵏⵏⵉ ⵉⵜⵜⵉⵛⴻⵏ
ⵊⵊⴻⵀⴷ ⴷ ⵜⵣⴻⵎⵎⴰⵔ ⵉ ⵍⴳⴻⵏⵙ.
ⴰⴷ ⵉⵜⵜⵡⴰⴱⴰⵔⴻⴽ ⴰⵔⴻⴱⴱⵉ. *

- ⵉⵥⴻⵀⵀⵉⴷⴻⵏ
- <
- 68
- >

◘68:2 68:2 ⵍⵅⵍ. 10:35

◘68:4 68:4 ⵍⵅⵍ. 10:10

◘68:5 68:5 ⵍⵅⵍ. 22:1; 26:3, 63; 31:12; 33:48, 49, 50; 35:1, 13; ⴰⵄⵡⴷ. 34:1, 8; ⵢⴰⵛ. 13:32

◼68:6 68:6 ⵍⵇⴰⴹⵉ-ⵏⵉⵖ ‘ⴰⵎⴻⵥⵔⵓⴼ’.

◼68:9 68:9 ⵙⵉⵏⴰ-ⵖⴰⵔ ⵡⴻⴷⵔⴰⵔ-ⴰ ⵉⴷⵡⴻⵍ ⴰⵔⴻⴱⴱⵉ ⴷ ⴰⵊⴻⴵⵉⴷ ⵏ ⵉⵙⵔⴰⵉⵍ (ⵢⴰⵛⵓⵔⵓⵏ). ⵅⵥⴰⵔ ⴰⵄⵡⴷ. 33:5. ⴷⴻⴳ ⵡⴻⵎⵛⴰⵏ-ⴰ ⵜⴻⴱⴷⴰ ⵄⴰⵡⴻⴷ ⵜⴻⵙⵖⵓⵏⵜ ⵏ ⵍⵄⴰⵀⴷ ⵏ ⵍⴳⴻⵏⵙ ⴰⴽ-ⴷ ⵛⵛⴰⵔⵉⵄⴰ ⵏ ⵎⵓⵙⴰ, ⵉⵅⵙ ⴰⴷ ⵢⵉⵏⵉ ⴰⴽ-ⴷ ⵜⵜⴰⵡⵔⴰⵜ.

◘68:9 68:9 ⵓⴼ. 19

◼68:11 68:11 ⵜⴰⵀⵉⵎⴰⵔⵜ ⵏⵏⴻⵛ-ⵏⵉⵖ ‘ⵜⵓⴷⴰⵔⵜ ⵏⵏⴻⵛ’, ⴰⵇⴰ ⵎⴰⵔⵔⴰ ⵎⵉⵏ ⵉⴵⴰⵏ ⴷ ⴰⴳⵔⴰ ⵉⴷⴷⴰⵔⴻⵏ ⵖⴰⵔ ⵉⵊⵊ ⵏ ⴱⵏⴰⴷⴻⵎ. ⴰⵡⴰⵍ-ⴰ ⴷ ⵉⵊⵊ ⵏ ⵓⵛⴻⵢⵢⴰⵔ ⵖⴰⵔ ⵍⴳⴻⵏⵙ ⵏ ⴰⵔⴻⴱⴱⵉ, ⵖⴰⵔ ⵉⵙⵔⴰⵉⵍ.

◼68:13 68:13 ⵜⴻⵏⵏⵉ ⵉⵇⵇⵉⵎⴻⵏ ⴷⵉ ⵜⴰⴷⴷⴰⵔⵜ-ⴰⴷ ⵜⴰⵖ ⴰⵡⴰⵍ-ⴰ ⴷ ⵉⵊⵊ ⵏ ⵓⵛⴻⵢⵢⴰⵔ ⵖⴰⵔ ⵢⴰⵄⵉⵍ (ⵅⵥⴰⵔ ⵍⵇⴹ. 5:24). ⵅⵥⴰⵔ ⵄⴰⵡⴻⴷ 2 ⵚⵎ. 1:24.

◼68:15 68:15 ⴷⵉ ⵜⴻⵎⵎⵓⵔⵜ-ⵙ ⵜⵄⵉⴱⵔⴰⵏⵉⵜ ‘ⴷⴰⵢⴻⵙ’. ⵚⴰⵍⵎⵓⵏ-ⵏⴻⵛⵛⵉⵏ ⵡⴰⵔ ⵏⴻⵙⵙⵉⵏ ⵛⴰ ⵏⵉⵛⴰⵏ ⵎⴰⵏⵉ ⵉⴵⴰ ⵡⴻⴷⵔⴰⵔ ⵏ ⵚⴰⵍⵎⵓⵏ. ⴰⵇⴰ ⴷⵉⵏ ⵉⵏⵏⵉ ⵉⵇⵇⴰⵔⴻⵏ ⴰⵇⴰ-ⵜ ⴷ ⵉⵊⵊ ⵡⴻⴷⵔⴰⵔ ⴷⵉ ⵍⵡⴻⵙⵜ ⵏ ⵜⴻⵎⵎⵓⵔⵜ ⵏ ⵉⵙⵔⴰⵉⵍ ⵓ ⵉⵏⵏⴻⵖⵏⵉ ⵇⵇⴰⵔⴻⵏ ⴰⵇⴰ-ⵜ ⴷ ⵉⵊⵊ ⵏ ⵡⴻⴷⵔⴰⵔ ⵊⴰⵔ ⵉⴷⵓⵔⴰⵔ ⵏ ⴱⴰⵛⴰⵏ (ⵉⵅⵙ ⴰⴷ ⵢⵉⵏⵉ ⵍⴻⴳⵄⵓⴷⵉ ⵏ ⵊⵓⵍⴰⵏ ⴷⴻⴳ ⵡⵓⵙⵙⴰⵏ ⵏⵏⴻⵖ). ⴰⵇⴰ ⴱⴰⵍⴰⴽ ⴰⵇⴰ-ⵜ ⴷⵉ ⴱⴰⵛⴰⵏ.

◼68:16 68:16 ⴰⴷⵔⴰⵔ ⵏ ⴰⵔⴻⴱⴱⵉ-ⴰⵇⴰ-ⵜ ⴷ ⴰⴷⵔⴰⵔ ⵏ ⵎⵓⵔⵉⵢⴰ ⵎⴰⵏⵉ ⵉⵇⴻⴷⴷⴻⵎ ⵉⴱⵔⴰⵀⵉⵎ ⵎⵎⵉⵙ ⵉⵙⵃⴰⵇ ⴷ ⵜⴰⵖⴰⵔⵚⵜ ⵉ ⴰⵔⴻⴱⴱⵉ. ⴷⴻⴳ ⵡⵓⵙⵙⴰⵏ ⵏ ⵙⵓⵍⵉⵎⴰⵏ ⴱⵏⴰⵏ ⴷⵉⵏ ⵣⵥⴰⵡⴻⵛⵜ ⵜⴰⵎⴻⵇⵇⵔⴰⵏⵜ ⴷⵉ ⵓⵔⵛⴰⵍⵉⵎ ⵓⵛⴰ ⴰⴷⵔⴰⵔ ⵉⴷⵡⴻⵍ ⵉⵜⵡⴰⵙⵙⵏⴻⵏ ⴰⵎ ⵡⴻⴷⵔⴰⵔ ⵏ ⵚⵉⵀⵢⵓⵏ. ⴱⴰⵛⴰⵏ-ⵉⴷⵓⵔⴰⵔ ⵏ ⴱⴰⵛⴰⵏ ⵏ ⵥⵉⵛ ⴰⵇⴰ-ⵜⴻⵏ ⴷ ⵍⴻⴳⵄⵓⴹⵉ ⵏ ⵊⵓⵍⴰⵏ ⴷⴻⴳ ⵡⵓⵙⵙⴰⵏ ⵏⵏⴻⵖ, ⵖⴰⵔ ⵛⵛⴰⵎⴰⵍ ⵏ ⵜⴻⵎⵎⵓⵔⵜ ⵏ ⵉⵙⵔⴰⵉⵍ, ⵓ ⵊⴰⵔ ⴰⵙⴻⵏ ⴰⴷⵔⴰⵔ ⵏ ⵀⵉⵔⵎⵓⵏ ⵡⴻⵏⵏⵉ ⵖⴰⵔ ⵉⴵⴰ ⵉⵊⵊ ⵏ ⵍⵓⵄⵔⴰ ⵏ 2800 ⵎⵉⵜⵔⵓ. ⴰⴷⵔⴰⵔ ⵏ ⵚⵉⵃⵢⵓⵏ ⵖⴰⵔⵙ ⵎⵖⵉⵔ 800 ⵎⵉⵜⵔⵓ ⵏ ⵍⵓⵄⵍⴰ.

◘68:17 68:17 ⵉⵥⵀⴷ. 87:1, 2; 132:13

◘68:18 68:18 ⴰⵄⵡⴷ. 33:2

◘68:19 68:19 ⴰⴼⴰ. 4:8; ⵍⵅⵍ. 17:21; ⵢⴰⵛ. 9:23; ⵄⵉⵥ. 8:20

◼68:20 68:20 ⴰⵎⵙⴻⵏⵊⴻⵎ-ⵏⵉⵖ ‘ⴰⵎⵙⴻⵍⵍⴻⴽ’.

◘68:22 68:22 ⴰⵎⵥ. 3:15; ⵍⵇⴹ. 4:21

◘68:23 68:23 ⵓⴼ. 14:29; ⵍⵅⵍ. 21:33

◘68:30 68:30 1 ⵉⵊ. 10:10, 24, 25; 2 ⵉⵎ. 32:23; ⵉⵥⵀⴷ. 72:10; 76:12; ⵉⵛⴰ. 60:6-17; ⵃⵉⵥ. 20:40; ⵃⵉⵥ. 40:2; ⵃⵉⵥ. 43:12

◼68:31 68:31 ⵉⵄⴻⵊⵎⵉⵢⵢⴻⵏ-ⵏⵉⵖ ‘ⴰⵎⵡⴰ’, ‘ⴰⵢⴻⵏⴷⵓⵥ’ ⵏⵉⵖ ‘ⵢⵓⴳⴳⵓ’.

© 2020 www.tarifit.info